1Untu’ mabbékkaduwanna mabbicarai PUWANGNGE lao ri Yunus.
2Adan-Na, "Laono ri Niniwé, kota battowaéro, namupalettukengngi ra’ya’na, paseng iya Uwéréngngékko."
3Nanaturusini Yunus PUWANGNGE sibawa lao ri Niniwé, séuwa kota iya battowa senna’é; angkanna tellungngesopa riyapparellung untu’ jokkaiwi.
4Nauttamakini Yunus kotaéro na puranana joppa puppu esso, mappammulani makkatobba, adanna, "Patappulopi essona, nariyancuru matu Niniwé!"
5Mateppe’ni pabbanuwana Niniwé ri pasenna Allataalaro. Napettuini sininna ra’ya’é untu’ mappuwasa, sibawa sininna tauwé, battowa iyaré’ga baiccu, pakéi kaing karung untu’ mappaitangngi makkedaé nasesse’i mennang dosa-dosana.
6Wettunna naéngkalinga arung Niniwé iyaro karébaé, masitta’ni nonno polé ri kadéra akkarungenna. Naludunni jumba akkarungenna nanapakéi kaing karungngé, nainappa tudang ri tompo’na awué.
7Napallebbang towi iyaé pappallebbangngé, "Iyaé paréntaé ripassui ri Niniwé polé ri apettunna arungngé sibawa sining menterinna: Sininna tauwé, sapingngé, bimbala’é sibawa olokolo piyara laingngé riyattéyang manré sibawa ménung.
8Harusu’i tauwé sibawa olokolo’é paké kaing karung. Selaku tanrang assessekeng sininna tauwé harusu’i massempajang sibawa mattonget-tongeng lao ri Allataala. Harusu’i mennang napédécéngi ampé-ampéna iya majaé sibawa pangkaukenna iya pennoé dosa.
9Naullé napinrai matu niya’na Allataala sibawa dé’na namacai angkanna dé’ tajaji binasa!"
10Naitani Allataala pangkaukenna mennang; Naitani makkedaé nasalaini mennang ampé-ampéna iya majaé. Nanapinrani apettun-Na, sibawa dé’ najaji hukkungngi mennang.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn